Keld Albrechtsen (EL), 2000-04-06:
Enhedslisten er meget enig med SF i intentionen bag ønsket om denne her forespørgselsdebat, som naturligvis er at begrænse mængden af undtagelser fra offentlighedsloven.
Nu havde vi jo forleden en debat om Enhedslistens forslag med hensyn til EU's offentlighedslov og også med hensyn til åbenhed i Europaudvalget, så det vil jeg ikke gentage ret meget af her i dag.
Jeg ville egentlig have foretrukket, at der i forbindelse med den her forespørgsel på baggrund af den rapport, som fru Anne Baastrup jo også var så venlig at sende rundt til os, var blevet udarbejdet nogle mere konkrete forslag til, hvordan vi kan tage fat på simpelt hen én efter én at få afskaffet alle de undtagelser fra offentlighedsloven, som den rapport her dokumenterer, at der har været i perioden 1985-1999.
Det havde jo været rart, hvis regeringen simpelt hen havde besvaret forespørgslen med at fremlægge en arbejdsplan med forslag om, at nu sletter vi den undtagelse, så den undtagelse, så den undtagelse og så den undtagelse.
Fødevareministeren har jo f.eks. lovet, at hun vil genindføre offentliggørelsen af måleresultater af Levnedsmiddelkontrollen, som blev begrænset med den nye fødevarelov.
Og sådan burde man jo systematisk simpelt hen genoprette situationen, for når sandheden skal frem, så er tilfældet jo, at Danmark ikke har en offentlighedslov, som vi i international målestok kan rejse rundt og reklamere for.
Det har svenskerne, og det har USA, men det har Danmark altså ikke.
Og det er jo et problem.
Vi har alt for mange undtagelser fra reglerne om offentlighed.
I den her debat er specielt udlicitering og privatisering indgået, og det har jo medført et voldsomt tab af offentlig adgang til oplysninger.
Partierne, der har stået bag privatiseringerne - det gælder såmænd også forespørgerne, er jeg nødt til at sige -
har ikke været ordentlig opmærksomme på, hvilke tab af offentlighed der er sket i den forbindelse. Eksemplerne er jo talrige: Ørestaden, DSB, Post Danmark, Statens Konfektionsfabrik, hvor man nu for lukkede døre i en voldgift strides om ansvaret. Vi vil fra Enhedslistens side opfordre regeringen til, at man simpelt hen udarbejder sådan en handlingsplan for fjernelse af alle disse undtagelser fra offentlighedsloven.
Så har vi et andet ønske, som vi også gerne vil have med ind i den her debat, og det er arkivloven.
Uanset at vi på papiret fik fuld tilgængelighed for arkivmateriale efter 30 år, så er den lov reelt udhulet af især Udenrigsministeriet.
Justitsministeren, som er til stede her, kan svare på det.
Der er Forsvarsministeriet, som forlænger fristerne eller ikke fører ordentlige lister over tilgængeligt materiale.
Og afslag på indsigt gives med den begrundelse, at der er tale om personfølsomme oplysninger osv., osv.
Der er altså den arkivlov, som flertallet i Folketinget påstod ville være en forbedring, men det har allerede vist sig, at det ikke blev tilfældet.
Så jeg vil simpelt hen opfodre til og håbe på, at ministrene vil give tilsagn om, at vi på baggrund af den her debat kan få en sådan handlingsplan, som har den målsætning simpelt hen at føre Danmark op på niveau med Sverige.
Regeringen har jo haft den opfattelse, at Danmark skulle være et foregangsland, og det er Danmark ikke på det område, der hedder offentlighed i forvaltningen.
Tværtimod er det i de senere år gået baglæns, og det er jo ikke acceptabelt.
Derfor kunne vi jo i fællesskab formulere den målsætning, at Danmark på det her punkt skal være et foregangsland, at vi skal op på siden af og helst foran svenskerne.
Det ville da være en nobel målsætning, synes jeg, at få.
Det kunne vi gøre ved at udarbejde et katalog over, hvor alle disse undtagelsesbestemmelser skal ophæves.
Materialet, det grundlag, som man kunne tage fat i for at lave en sådan handlingsplan, foreligger jo allerede.
Så det er mit forslag til ministrene, som jeg håber de vil tage positivt imod.